title: Fala
text: A fala ye una variedat romance d'o subgrupo galaicoportugués parlada en os municipios de Sa Martín de Trevellu, As Ellas y Valverdi du Fresnu, totz ells en a Val de Xálima, a o norueste d'a provincia espanyola de Cáceres, chunto a la muga portuguesa y a muga provincial de Salamanca.
  
  Ye tamién nombrada de quantas formas: fala de Xálima, xalimés, xalimegu, mañegu, a fala d'acá, a nossa fala y chapurráu (en Valverdi) u, por os partidarios d'a teoría sobre a relación entre a fala y o idioma gallego, gallego d'Extremadura u galaicoextremenyo. S'ha de sinyalar que ye mugant con l'alto-extremenyo d'a redolada, incluyindo a palra d'El Rebollal en Salamanca, a sobén considerada leyonés.
  
  En cada lugar se dan particularidatz dialectals (por lo que etimolochicament resultaría más correcta a denominación más chenerica d'as falas), encara que son prou intelichibles entre sí y respecto a o gallego u o portugués. Istas variants gosan denominar-se lagarteiru (As Ellas), manhegu/mañegu (Sa Martín de Trevellu) y valverdeiru (Valverdi du Fresnu).
  
  Contando a totz os habitants d'os tres lugars s'estiman bells 6000 parlants, encara que atras fuents puyan a zifra dica os 10 000, por os nativos que treballan difuera d'istas localidatz pero muitos d'ells tornan ta la val de verano.
  
  Vinclos externos 
    Ficha d'a Fala (FAX) en Ethnologue
    Ficha d'a Fala en PROEL
    Decreto 45/2001 Declaración de A Fala como bien de interés cultural.
  
  Luengas d'Extremadura
  Luengas d'Espanya